ፕሬዝዳንት ሳልቫኪር የተጣለባቸው ማዕቀብ ተግባራዊ እንዳይደረግ የምስራቅ አፍሪካ ሃገራትን ድጋፍ ጠየቁ
የደቡብ ሱዳኑ ፕሬዝዳንት ሳልቫኪር የምስራቅ አፍሪካ ሀገራት የአለም አቀፉ ማህበረሰብ ጫና ለማድረግ ያስተላለፈባቸው ማዕቀብ ተግባራዊ እንዳይደረግ ከጎናቸው እንዲቆሙ ጥሪ አቅርበዋል፡፡አሜሪካን ጨምሮ በርካታ ሀገራት በደቡብ ሱዳን ላይ ማዕቀብ ለመጣል መወሰናቸውን ተከትሎ ነው ፕሬዚዳንቱ ይህን ጥሪ ያስተላለፉት፡፡የደቡብ ሱዳን ተቀናቃኝ ሃይሎች በአዲስ አበባ የተፈራረሙትን የተኩስ አቁም ስምምነት ውል በሰዓታት ውስጥ አፍርሰው ወደ ግጭት መግባታቸው የሚታወስ ነው፡፡ይህንን ተከትሎ የአሜሪካው ስቴት ዲፓርትመንትም አስቀድሞ ስምምነቱ ከተጣሰ መዕቀብ እንደሚጥል በገለፀው መሰረት የተባበሩት መንግስታት ድርጅትና በደቡብ ሱዳን ሰላም ማስፈን ጥረት የሚያደርጉ ሀገራት ወደ እርምጃ እንዲገቡ ተፅዕኖ ሲያሳርፍ ቆይቷል፡፡ዋሺንግተን  የምስራቅ አፍሪካ ሀገራት የልማት በይነ መንግስታት፣ የአፍሪካ ህብረትና የተባበሩት መንግስታት ድርጅት የፀጥታው ምክር ቤት የደቡብ ሱዳን ተቀናቃኝ ሀይሎች ለአራት አመት ያስቆጠረውን እርስ በርስ ግጭት ለማስቆም ተፅኖ በሚያሳርፉበት አግባብ ጫና ስታደርግ ቆይታለች፡፡ በርካታ ደቡብ ሱዳናውያንን  ለህልፈት ህይወት፣ ስደትና ረሃብ የዳረገው ግጭት መቋጫ ያገኝ ዘንድ በኡጋንዳ ካምፓላ በተከናወነው 19ኛው የምስራቅ አፍሪካ መሪዎች በተገኙበት ስብሰባ ላይ ሳልቫ ኪር ጎረቤት ሀገራት ሰላም እናሰፍናለን በሚል ምክኒያት ሀገራቸውን አፍረሶ በመገንባት እኩይ አባዜ ለተጠመዱ ምራባውያን ክፍተት እንዳይፈጥሩ ተማፅነዋል፡፡ደቡብ ሱዳን አሁን ካለችበት የከፋ የድህነት ማቅ ውስጥ መግባት አይኖርባትም፤ ያላትን የተፈጥሮ ሀብት በአግባቡ እንድትጠቀም ከሁሉም አቅጣጫ ከሚያርፍባት ጫና ፋታ ልታገኝ ይገባታል ሲሉ ኪር ንግግር አድርገዋል፡፡ኪር አሁን ላይ ከተቀናቃኞች ጋር የተስማሙበት የተኩስ አቁም ስምምነት ለግጭቱ እልባት እንዳይሆን እንቅፋት ከሆኑ ምክንያቶች አንዱና ዋንኛው የአሜሪካና ምእራባውያን ማዕቀብ ነውም ብለዋል፡፡አሜሪካ ባስተላለፈችው ውሳኔም ሁለቱ ወገኖች ከፍተኛ ጫና ውስጥ ስለመሆናቸው አክለው ያነሱት ኪር መንግስታቸው በነዚህ ፈተናዎች እንደማይሽመደመድና ሰላም የማስፈን ጥረቱ እንደሚቀጥል እምነት አለኝ ብለዋል፡፡አሁን የምናደርገውን ጥረት ከጎናችን በመሆን ከጎናችን መቆም እንጂ በማዕቀቡ ተፈፃሚነት ላይ ማጠንጠን የለባችሁም ሲሉም መልእክታቸውን ለቀጠናው ሀገራት አስተላልፈዋል፡፡በቅርቡ የኡጋንዳው ፕሬዝዳንት ዩዌሪ ሙሴቬኒ ለደቡብ ሱዳን ሰላም መረጋገጥ ከዋሺንግተን ውሳኔ በተቃራኒ ከጎናቸው እንደሚቆሙ ለፕሬዝዳንት ሳልቫ ኪር መግለፃቸው የሚታወስ ነው፡፡/ሱዳን ትሪቡን/